Spaniolii i-au înfuriat pe englezi, după ce puștiul-minune împrumutat de United la Sevilla a prins doar câteva minute
Manchester United este nemulțumită de numărul mic de apariții pe care le-a bifat Hannibal Mejbri (21 de ani) în perioada împrumutului la Sevilla.
Hannibal a fost cedat de United temporar, la începutul acestui an, în La Liga (până în vară), cu speranța că va juca mai des, însă până în acest moment a strâns doar patru apariții în campionatul Spaniei.
După debutul său ca rezervă în înfrângerea cu 5-1 împotriva Gironei, internaționalul tunisian a intrat în conflict cu antrenorul Quique Sanchez Flores. Acesta a declarat că Hannibal nu va mai fi luat în calcul până nu se va adapta la noul mediu, deși a fost inclus pe banca de rezerve pentru meciul următor din campionat împotriva Osasunei, la o zi după aceste declarații.
Tânărul de 21 de ani a bifat puține minute: opt minute împotriva lui Rayo Vallecano, un minut contra Valenciei și a rămas rezervă neutilizată contra Atletico Madrid, Real Madrid, Almeria și Celta Vigo.
Hannibal, ținut pe tușă de antrenor
Hannibal, al cărui contract cu United expiră în 2025, nu a mai jucat deloc de la singura sa titularizare la Sevilla, o victorie cu 3-2 contra Real Sociedad la începutul lunii martie, când a ieșit de pe teren după 53 de minute.
Publicația AS susține că minutele puține pe care Hannibal le-a primit la Sevilla i-au "înfuriat" pe cei de la Manchester United, fără a spune, însă, dacă aceștia întenționează să ia și măsuri pentru a schimba situația.
Sevilla are opțiunea de a transforma împrumutul lui Hannibal într-un transfer definitif pentru 20 de milioane de euro, însă e greu de crezut că va face acest lucru după ce i-a acordat atât de puține minute.
La doar 21 de ani, mijlocașul ofensiv tunisian Hannibal Mejbri este cotat la 12 milioane de euro de site-urile de specialitate.
Urmăriți SPORT.RO și pe Google News